आसाराम बापू ट्रस्ट ने मेकर्स को नोटिस भेजा; कहा- फिल्म में बापू की गलत छवि दिखाई
Manoj Bajpayee Upcoming Movie Controversy - मनोज बाजपेयी की अपकमिंग फिल्म 'सिर्फ एक बंदा काफी है' पर विवाद हो गया है। 8 मई को फिल्म का ट्रेलर रिलीज होने के बाद आसाराम बापू ट्रस्ट ने फिल्‍म के मेकर्स को नोटिस जारी किया है।
मनोज बाजपेयी की अपकमिंग फिल्म 'सिर्फ एक बंदा काफी है' पर विवाद हो गया है। 8 मई को फिल्म का ट्रेलर रिलीज होने के बाद आसाराम बापू ट्रस्ट ने फिल्‍म के मेकर्स को नोटिस जारी किया है। ट्रस्ट के वकील ने कोर्ट से अनुरोध किया है कि फिल्म की रिलीज और प्रमोशन को कैसे भी करके रोक दिया जाए। वकील का कहना है कि ये फिल्म उनके मुवक्किल की प्रतिष्ठा को नुकसान पहुंचा रही है।
दरअसल फिल्म में दिखाया गया है कि एक बाबा ने 16 साल की लड़की का रेप किया है। चूंकि डिस्क्लेमर में साफ लिखा है कि ये फिल्म सच्ची घटनाओं पर प्रेरित है। फिल्म में दिख रहे बाबा का हुलिया सीधे तौर पर आसाराम से मिलता जुलता है, इसलिए ये अंदाजा लगाया जा सकता है फिल्म आसाराम के विवाद से ही जुड़ी है।
'हमने फिल्म के लिए राइट्स खरीदे, कोई अब कुछ भी कहे'
इस पूरे मामले में फिल्म के प्रोड्यूसर आसिफ शेख ने ईटाइम्स से बात करते हुए कहा, 'हां हमें नोटिस मिला है। अब इस मामले में अगला कदम क्या होगा वो हमारे लॉयर्स तय करेंगे। हमने पीसी सोलंकी पर बायोपिक बनाई है और इसके लिए हमने उनसे राइट्स भी खरीद लिए हैं।
अब, अगर कोई आकर कह रहा है कि ये फिल्म उस पर आधारित है तो इसमें हम लोग कुछ नहीं कर सकते। हम किसी की सोच को नहीं रोक सकते। जब फिल्म रिलीज होगी तो सच अपने आप बता देगी।' जानकारी के लिए बता दें कि फिल्म 23 मई को OTT प्लेटफॉर्म ZEE 5 पर रिलीज होगी।
कौन हैं पीसी सोलंकी?
ये फिल्म आसाराम के खिलाफ केस लड़ने वाले वकील पीसी सोलंकी पर बेस्ड है। फिल्म में मनोज बाजपेयी ने उन्हीं का रोल प्ले किया है। पीसी सोलंकी का पूरा नाम पूनम चंद सोलंकी है। पीसी सोलंकी वो शख्स हैं जिन्होंने आसाराम केस में रेप विक्टिम की तरफ से पैरवी की। सोलंकी ने न केवल इस केस को लड़ा बल्कि उस बच्ची को न्याय भी दिलाया।
इस दौरान उन्हें केस छोड़ने को लेकर लालच और धमकियां भी मिलीं, लेकिन उन्होंने इसकी परवाह नहीं की। यही वजह रही कि आज आसाराम जेल में उम्रकैद की सजा काट रहा है। आसाराम की तरफ से देश के नामचीन और दिग्गज वकीलों ने केस की पैरवी की। इन वकीलों के सामने पीसी सोलंकी ने बड़ी सूझबूझ के साथ विक्टिम का पक्ष रखा और बिना डरे केस को अंजाम तक पहुंचाया।
बिना फीस लिए लड़ा था केस
पीसी सोलंकी 2014 में इस केस से जुड़ें थे। तब से वे लगातार केस की पैरवी कर रहे थे। केस जीतने के बाद ही वो संतुष्ट हुए। गौर करने वाली बात ये है कि इस केस के लिए सोलंकी ने कोई फीस नहीं ली और अपने खर्चे पर ही वे दिल्ली और अन्य जगहों पर भी जाते थे।
उन्हें इस केस से हटने के लिए तरह-तरह के लालच दिए गए। जब उन्होंने केस नहीं छोड़ा तो उन्हें जान से मारने की भी धमकी दी गई, लेकिन वे बिना परेशान हुए केस लड़ते रहे।
नाबालिग से रेप का लगा था इल्जाम, उम्रकैद की सजा काट रहा आसाराम
आसाराम के गुनाहों का सबसे पहले पता 2013 में चला था। अगस्त 2013 में एक नाबालिग लड़की ने आसाराम पर रेप का मुकदमा दर्ज कराया था। उसके मां-बाप का आरोप था कि आसाराम ने बेटी को भूत-प्रेत के झाड़-फूंक के नाम पर दुष्कर्म किया। दरअसल उस लड़की से कहा गया था कि तुम्हारे ऊपर भूत प्रेत का साया है और इसे सिर्फ आसाराम बाबू ही ठीक कर सकते हैं।
पीड़ित लड़की 15 अगस्त 2013 आसाराम के जोधपुर स्थित आश्रम गई। उसी दिन आसाराम ने लड़की के साथ बलात्कार किया। 20 अगस्त 2013 को विक्टिम के मां-बाप ने FIR कराई। पांच साल बाद अप्रैल 2018 में जोधपुर की कोर्ट में वो मुजरिम पाया गया और सजा के तौर पर उसे आजीवन कारावास हो गई।